Graikų mitinės būtybės
Graikų mitinių būtybių sąrašas: Aloadai, Otas ir Efialtas, milžinai, Poseidono sūnūs; Amfisbaena - dvigalvė gyvatė su šviečiančiomis akimis. Argas, šimtaakis milžinas; Auksavilnis avinas, kurio vilnos keliavo argonautai; Automatonai - dirbtini metaliniai mechanizmai: Talas, Dzeuso Europai, savo mylimajai, padovanotas bronzinis automatonas arba varinis milžinas, kurį sukūrė Hefaistas; Charibdė, jūrų pabaisa, primenanti jūros verpetą, Gajos ir Poseidono dukra; Chrisaoras, sparnuotas milžinas su trigubu liemeniu, Poseidono ir Medūzos palikuonis; Cerberis, trigalvis šuo, saugojęs Tartaro vartus; Chimera, ožkos, liūto ir drakono hibridinė pabaisa, Tifono ir Echidos palikuonis; Diomedo žirgai, kumelės-žmogėdros; Egidė – iš žemės gimusi, ugnimi kvėpavusi pabaisą, siautėjusi Frigijoje, Indijoje, Libijoje ir Egipte; Empusa, demonas, galėjęs keisti pavidalą; Erimanto šernas, kurį Heraklis turėjo sugauti 4-ajame žygdarbyje; Etonas, milžiniškas erelis gimęs iš Tifono ir Echidnos sąjungos. Feniksas, paukštis, atgimstantis iš pelenų; Gerijonas, milžinas su trimis liemenimis; Gigantai, milžinai su gyvačių kojomis, gimė iš Gajos ir Urano; Grifai, baisūs paukščiai su erelio snapais ir liūto kūnais. Gorgonės, jas pamačiusieji sustingdavo į akmenį, Forkino ir Keto dukterys; Harpijos, moterys paukščiai, Elektros ir Taumo dukterys; Hekatonkheirai, šimtarankiai, penkiasdešimtgalviai milžinai, Urano ir Gajos vaikai; Kakas, ugnimi alsuojantis milžinas; Kalidono šernas, kurį pasiuntė Artemidė, kadangi miesto žmonės ją pamiršo; Kampė, sfinkso, drakono ir skorpiono hibridinė pabaisa; Kentaurai (Tesalijos), pusiau arklių, pusiau žmonių rasė; Kerinėjos stirna, stirna aukso ragais ir vario kojomis; Kiklopai, vienaakių milžinų rasė; Kipro kentaurai, kentaurai turėję buliaus ragus; Lernos hidra, panašus į gyvatę daugiagalvis jūros pabaisa, Echidnos ir Tifono palikuonis; Ladonas, šimtagalvis drakonas, Tifono ir Echidos palikuonis; Lamija, pabaisa, valgiusi vaikus, moters galva ir krūtine bei gyvatės kūnu; Minotauras, pusiau žmogus, pusiau jautis, gyvenęs labirinte; Nefelė - fantomas, turintis Heros formą, kurį suformavo iš debesų Dzeusas. Nemėjos liūtas, Echidnos ir Tifono palikuonis; Ortras, dvigalvis šuo, Echidnos ir Tifono palikuonis; Pegasas, sparnuotas arklys, Poseidono ir Medūzos palikuonis; Pitonas, gyvatė, Delfų žemės drakonas. Satyrai, pusiau žmonės, pusiau ožiai; Marsijas; Scilė, jūros pabaisa, jos kūną sudarė dvylika šuniškų kojų ir žuvies uodega, Forkino ir Keto dukra; Silenai, pusiau žmonės, pusiau arkliai; Sirenos, pusiau moterys, pusiau paukščiai; Sfinksas, liūtas su žmogaus galva; Stimfalo paukščiai, paukščiai varinėmis kojomis; Teumesijos lapė, milžiniška lapė, medžiojusi Tėbų miesto vaikus; Tifonas, monstras, šimtagalvė baidyklė, Gajos ir Tartaro sūnus; Titijas, milžinas, Dzeuso ir Elaros sūnus; Tritonai, į undines panašios vyriškos būtybės, jūros dievų palydovai; Uroboras, gyvatė, kuri laiko apsivijusi Žemės rutulį, nasrais įsikibusi į savo uodegą. Į sąrašą neįtrauktos dievybės (plačiau žiūrėkite Graikų dievai).